Diari Oficial de la Generalitat Valenciana


Sumari del DOGV 5956, del 17-02-2009 (2009/1677)

DECRET 25/2009, de 13 de febrer, del Consell, pel qual es crea i regula el Registre de Professionals Sanitaris de la Comunitat Valenciana.
------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2009/02/13/25/dof/vci/html**

### Dades del document

Número de DOGV
:   5956

Data del DOGV
:   17-02-2009

Secció del DOGV
:   I. DISPOSICIONS GENERALS

Número del document
:   2009/1677


Data del document
:   13-02-2009

Organisme emissor
:   Conselleria de Sanitat

Tipus de document
:   Decret

Descriptors 

:   * legislació
    * personal sanitari
    * diagnòstic mèdic
    * registre de documents
    * professió paramèdica
    * ciències físiques
    * psicologia
    * professió sanitària
    * química
    * bioquímica
    * biologia

DECRET 25/2009, de 13 de febrer, del Consell, pel qual es crea i regula el Registre de Professionals Sanitaris de la Comunitat Valenciana. [2009/1677]  
La Llei 14/1986, de 25 d'abril, General de Sanitat, establix que les administracions públiques, a través dels servicis de salut i dels òrgans competents en cada cas, han de desplegar, entre les seues actuacions, la millora i adequació de les necessitats de la formació del personal al servici de l'organització sanitària, i reconeix en l'article 10.13 que tots tenen dret a triar el metge i els altres sanitaris titulats. Adquirix una rellevància especial la creació del Registre de Professionals Sanitaris per a complir este objectiu.  
La Llei 16/2003, de 28 de maig, de Cohesió i Qualitat del Sistema Nacional de Salut, establix, entre els objectius del Sistema d'Informació Sanitària del Sistema Nacional de Salut, el de respondre a les necessitats de les autoritats sanitàries, afavorint el desplegament de polítiques i la presa de decisions per mitjà d'una informació actualitzada i comparativa de la situació i evolució del Sistema Nacional de la Salut. Dedica el capítol V a la regulació d'un sistema d'informació sanitària que garantisca la disponibilitat de la informació i la comunicació recíproques entre les administracions sanitàries.  
Amb més motiu, l'article 54 de la llei esmentada assenyala que el Ministeri de Sanitat i Consum, a través de la utilització preferent de les infraestructures comunes de comunicacions i servicis telemàtics de les administracions públiques, posarà a disposició del Sistema Nacional de Salut una xarxa segura de comunicacions, que facilite i done garanties de protecció a l'intercanvi d'informació exclusivament sanitària entre els seus integrants.  
Per la seua banda, la Llei 44/2003, de 21 de novembre, d'Ordenació de les Professions Sanitàries, disposa en l'article 5.2 que les administracions sanitàries han d'establir els criteris generals i requisits mínims dels registres públics de professionals sanitaris de col·legis professionals, consells autonòmics i consells generals, i també dels de centres sanitaris i entitats d'assegurances que operen en el ram de la malaltia, dins dels principis generals que determine el Consell Interterritorial del Sistema Nacional de Salut.  
En este context, la Resolució de 27 de març de 2007, de la Direcció General de Recursos Humans i Servicis Pressupostaris, del Ministeri de Sanitat i Consum, arreplega l'Acord del Consell Interterritorial del Sistema Nacional de Salut de 14 de març de 2007. Este acord fixa els principis generals mínims que les comunitats autònomes han de respectar a l'hora d'establir els criteris i requisits mínims dels registres públics de professionals sanitaris dels col·legis professionals, consells autonòmics i dels centres sanitaris concertats i privats, així com entitats d'assegurances que operen en el ram de la malaltia, i obliga cada comunitat autònoma a implantar el seu propi registre de professionals sanitaris.  
També la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, propugna que la provisió d'assistència sanitària i sociosanitària ha de tendir a la potenciació de la lliure elecció de metge i centre, i reconeix en l'article 16, com un dret dels ciutadans, la lliure elecció de metge.  
La Generalitat ha elaborat un Pla Estratègic per a la Gestió de la Formació Especialitzada de la Comunitat Valenciana, que té per objectiu aconseguir el un personal sanitari eficaç, eficient i en el nombre adequat perquè el sistema de salut siga capaç de respondre als desafiaments actuals i emergents i, de forma addicional, proporcionar informació abundant i rigorosa que ajude a gestionar els recursos humans del sistema sanitari.  
En este sentit, la creació d'un registre de professionals sanitaris a la Comunitat Valenciana es configura com un element fonamental per a conéixer, d'una manera fiable, el nombre i la distribució de la totalitat dels professionals sanitaris que hi ha a la Comunitat Valenciana.  
Per tot això es fa necessària la creació d'un Registre de Professionals Sanitaris a la Comunitat Valenciana, que permeta la integració de les seues dades en el Sistema d'Informació del Sistema Nacional de Salut.  
Per tant, d'acord amb el que establixen els articles 31 i 33 de la Llei del Consell, a proposta del conseller de Sanitat, conforme amb el Consell Jurídic Consultiu de la Comunitat Valenciana i després de la deliberació del Consell, en la reunió del dia 13 de febrer de 2009,  
DECRETE  
Article 1. Objecte  
Este decret té com a finalitat la creació del Registre de Professionals Sanitaris de la Comunitat Valenciana, i també establir els criteris generals i requisits mínims pels quals s'ha de regir.  
Article 2. Creació i finalitat  
1. Es crea el Registre de Professionals Sanitaris de la Comunitat Valenciana, adscrit a la direcció general de la Conselleria de Sanitat amb competències en matèria d'ordenació sanitària.  
2. El Registre de Professionals Sanitaris de la Comunitat Valenciana té com a finalitats:  
a) Informar els ciutadans interessats de les dades dels professionals sanitaris que es determinen com a públiques, d'acord amb el que establix l'article 5 de la Llei 44/2003, de 21 de novembre, d'Ordenació de les Professions Sanitàries.  
b) Posar a disposició de les administracions sanitàries la informació necessària per a una planificació adequada dels recursos humans.  
c) Conéixer el cens dels professionals sanitaris que hi ha en l'àmbit territorial de la Comunitat Valenciana.  
d) Permetre a les administracions sanitàries l'accés a dades que poden requerir en situacions catastròfiques o que suposen un risc per a la salut pública.  
e) Utilitzar les dades arreplegades per a finalitats estadístiques.  
Article 3. Àmbit registral  
1. El Registre de Professionals Sanitaris de la Comunitat Valenciana inclou els professionals sanitaris llicenciats i graduats, diplomats, tècnics superiors sanitaris i altres titulats de Formació Professional de l'àmbit de la Comunitat Valenciana que:  
a) Treballen a la Comunitat Valenciana.  
b) Residisquen a la Comunitat Valenciana i puguen exercir la professió, si la persona interessada ho autoritza.  
2. Pel que fa a esta norma, s'entén per professionals sanitaris els compresos en els articles 2 i 3 de la Llei 44/2003, de 21 de novembre, d'Ordenació de les Professions Sanitàries.  
3. Així mateix, s'han d'inscriure en el Registre de Professionals Sanitaris de la Comunitat Valenciana els llicenciats i graduats, diplomats, tècnics superiors sanitaris i altres titulats de Formació Professional que estiguen en fase de formació en l'especialitat de Ciències de la Salut a la Comunitat Valenciana.  
4. La inscripció en el Registre de Professionals Sanitaris de la Comunitat Valenciana es fa a través dels col·legis professionals, consells autonòmics i centres sanitaris públics, concertats i privats, d'acord amb la Resolució de 27 de març de 2007 de la Direcció general de Recursos Humans i Servicis Pressupostaris del Ministeri de Sanitat i Consum.  
Article 4. Dades del Registre de Professionals Sanitaris de la Comunitat Valenciana  
El Registre de Professionals Sanitaris de la Comunitat Valenciana conté les dades relatives als professionals sanitaris que s'allisten en l'annex d'esta norma.  
Article 5. Altres registres públics de professionals sanitaris  
1. Tant l'administració sanitària i entitats de dret públic o privat que hi estan vinculades o en depenen, com cada entitat, centre públic, concertat o privat, col·legi professional o borsa de treball, han de disposar d'un registre propi en què inscriure els professionals sanitaris respectius inclosos en l'article 3 d'este decret.  
2. Estos registres han de contindre les dades mínimes dels professionals sanitaris que indica l'annex d'esta norma.  
3. Correspon a cada organisme, entitat o centre verificar les dades abans d'introduir-les en el seu registre, i es fa responsable de les anotacions o modificacions fraudulentes. També han de mantindre les dades actualitzades, sense perjuí de la responsabilitat que té la persona interessada d'aportar les actualitzacions pertinents.  
Article 6. Integració de registres  
1. En el Registre de Professionals Sanitaris de la Comunitat Valenciana s'integren els registres de professionals sanitaris de l'administració sanitària i d'entitats de dret públic o privat que hi estan vinculades o en depenen, i les de totes les entitats, centres públics, concertats o privats, col·legis professionals i borses de treball, en relació amb els professionals sanitaris respectius.  
2. El Registre de Professionals Sanitaris de la Comunitat Valenciana obté la informació indicada en l'annex amb les dades que li faciliten els organismes, les institucions i els centres a què fa referència l'article anterior, en els termes que establisca la Conselleria de Sanitat.  
Article 7. Consulta de dades de caràcter públic  
1. La Conselleria de Sanitat garantix als ciutadans l'accés a les dades de caràcter públic que conté el Registre de Professionals Sanitaris de la Comunitat Valenciana.  
2. Tenen caràcter de públiques, d'acord amb el que establixen els articles 5 i 43 de la Llei 44/2003, de 21 de novembre, d'Ordenació de les Professions Sanitàries, les dades següents dels professionals sanitaris: nom, titulació, especialitat, lloc d'exercici i, si és el cas, categoria i funció.  
Article 8. Protecció de dades  
1. El Registre de Professionals Sanitaris que regula este decret, i també la resta de registres de professionals sanitaris de la Comunitat Valenciana, estan sotmesos a la normativa sobre protecció de dades de caràcter personal.  
2. No pot figurar en els registres de professionals sanitaris cap dada relativa a la ideologia, creences, religió, origen racial, salut ni sexualitat dels professionals.  
3. Els professionals titulars de les dades poden exercir en qualsevol moment els drets d'accés i de rectificació o cancel·lació de les que puguen ser incorrectes o inexactes, en els termes establits en la Llei Orgànica 15/1999, de 13 de desembre, de Protecció de Dades de Caràcter Personal.  
4. A excepció de les dades que es determinen com a públiques, l'accés als restants queda subjecte al que disposa l'article 37 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i a la Llei Orgànica 15/1999, de 13 de desembre, de Protecció de Dades de Caràcter Personal.  
DISPOSICIÓ ADICIONAL  
Única. Convenis de col·laboració  
A fi de disposar de la informació necessària sobre els professionals sanitaris, la Conselleria de Sanitat pot establir convenis de col·laboració amb altres administracions i organismes públics i privats que, per les seues competències, tinguen arreplegades dades sobre els professionals sanitaris.  
DISPOSICIÓ TRANSITÒRIA  
Única Implantació progressiva  
La implantació del Registre de Professionals Sanitaris de la Comunitat Valenciana s'ha de fer en el termini màxim de díhuit mesos, comptats a partir de l'entrada en vigor d'este decret.  
DISPOSICIONES FINALES  
Primera. Creació del fitxer automatitzat  
Segons que preveu la Llei Orgànica 15/1999, de 13 de desembre, de Protecció de Dades de Caràcter Personal, la Conselleria de Sanitat ha d'aprovar l'orde de creació del fitxer automatitzat del Registre de Professionals Sanitaris de la Comunitat Valenciana.  
Segona. Desplegament normatiu  
Es faculta el conseller de Sanitat per a dictar, en l'àmbit de les seues competències, totes les disposicions que siguen necessàries per al desplegament i l'execució d'este decret.  
Tercera. Entrada en vigor  
Este decret entra en vigor l'endemà de la publicació en el Diari Oficial de la Comunitat Valenciana.  
Valencia, 13 de febrer de 2009  
El president de la Generalitat,  
FRANCISCO CAMPS ORTIZ  
El conseller de Sanitat,  
MANUEL CERVERA TAULET  
ANNEX  
CONJUNT MÍNIM COMÚ DE DADES   
DEL REGISTRE DE PROFESSIONALS SANITARIS   
DE LA COMUNITAT VALENCIANA.  
1. Número de DNI, NIE o passaport: \_\_\_\_\_\_\_\_\_\_\_\_\_\_\_\_\_\_\_\_\_  
2. Nom i cognoms: \_\_\_\_\_\_\_\_\_\_\_\_\_\_\_\_\_\_\_\_\_\_\_\_  
3. Data de naixement: \_\_ \_\_/\_\_ \_\_/\_\_ \_\_  
4. Sexe:  
 Home  
 Dona  
5. Lloc de naixement:  
 Localitat: \_\_\_\_\_\_\_\_\_\_  
 Província: \_\_\_\_\_\_\_\_\_\_\_  
 País: \_\_\_\_\_\_\_\_\_\_\_\_\_  
6. Nacionalitat: \_\_\_\_\_\_\_\_\_\_  
7. Codi postal del lloc de residència: \_\_\_\_\_\_\_\_\_\_  
8. Codi postal del lloc d'exercici professional: \_\_\_\_\_\_\_\_  
Departament sanitari d'exercici: \_\_\_\_\_\_\_\_   
9. Titulació (pot marcar més d'un camp):  
Llicenciat o llicenciada:  
 Medicina  
 Farmàcia  
 Odontologia  
 Veterinària  
 Ciència i Tecnologia de los Aliments  
 Altres titulacions que permeten l'accés al títol oficial d'especialista en ciències de la salut  
Diplomat o diplomada:  
 Infermeria  
 Fisioteràpia  
 Teràpia Ocupacional  
 Podologia  
 Òptica i Optometria  
 Logopèdia  
 Nutrició Humana i Dietètica  
 Altres titulacions  
Altres títols:  
 Tècnic/a superior en Anatomia Patològica i Citologia  
 Tècnic/a superior en Dietètica  
 Tècnic/a superior en Documentació Sanitària  
 Tècnic/a superior en Higiene Bucodental  
 Tècnic/a superior en Imatge per al Diagnòstic  
 Tècnic/a superior en Laboratori de Diagnòstic Clínic  
 Tècnic/a superior en Ortopròtesis  
 Tècnic/a superior en Pròtesis Dentals  
 Tècnic/a superior en Radioteràpia  
 Tècnic/a superior en Salut Ambiental  
 Tècnic/a superior en Audiopròtesis   
 Tècnic/a en Atencions Auxiliars d'Infermeria  
 Tècnic/a en Farmàcia  
 Nacional  
 Comunitari  
 Extracomunitari  
10. Títol oficial d'especialista:  
 No  
 Sí (pot marcar més d'un camp)  
 Medicina - ---desplegable  
 Farmàcia --- ---desplegable  
 Biologia---desplegable  
 Química ---desplegable  
 Bioquímics -------desplegable  
 Físics-------desplegable  
 Psicologia ---- desplegable  
 Infermeria -------desplegable  
 En formació  
 Sistema de residència:  
 Professió---desplegable  
 Especialitat---desplegable  
 Departament---desplegable  
 Centre---desplegable  
 Unitat docent---desplegable  
 Any de residència---desplegable  
 Altres  
11. Via d'accés al títol oficial d'especialista:  
 Residència  
 Homologació  
 Altres  
12. Diplomes en àrees de capacitació específica:  
13. Grau de carrera professional:  
14. Situació professional:  
 No actiu  
 Desocupat  
 Altres situacions administratives  
 Actiu:  
 Fix  
 Temporal  
15. Exercici professional:  
 Autònom  
 Per compte alié:  
 Públic:  
 Servici de salut  
 Altres administracions públiques  
 Privat  
 Concertat  
16. Col·legiat:  
 Sí:  
 Província: \_\_\_\_\_\_\_\_  
 Número: \_\_\_\_\_\_\_\_  
 No


Còpia Permalink ELI